runetrust/blame-folketinget-dk huggingface dataset:
Meta Fuglsang (SF), 2010-11-04:
Skal jeg forstå det sådan, at ordføreren mener, at en utilsigtet konsekvens kunne være en øget brug af dag- eller døgninstitutioner, hvorimod en utilsigtet konsekvens ikke er, at familier fra den ene dag til den anden får spoleret deres økonomi, så de må flytte fra hus og hjem?
Brian Mikkelsen (KF), 2008-01-18:
I den forbindelse var der opbakning til forslaget om at hjælpe DR, dels ved at give DR mulighed for at finansiere hele byggesummen på fordelagtige lånevilkår, dels ved at tilføre DR et engangsbeløb på ca. 50 mio. kr., som var overskydende licensmidler fra den gamle aftaleperiode.
Søren Egge Rasmussen (EL), 2023-03-15:
Så har vi jo også nogle problemer omkring de kommunale solceller, hvor nogle kommuner afsætter penge, men så kommer frem til, at de mener, at det stadig væk er for bøvlet, og hvor vi venter på, at der kommer en solcellestrategi, som forhåbentlig også rummer, hvad kommunerne skal gøre for at rykke videre på det område.
Keld Albrechtsen (EL), 2003-12-02:
Så vil jeg godt spørge hr. Eyvind Vesselbo: Er det så regeringens hensigt, at det flertal, som nu fremsætter det her forslag til vedtagelse, kører det her institut, fastlægger betingelserne, omdefinerer formålet med instituttet, som det lige er sket i det her forslag til vedtagelse, og kører det hen over hovedet på en samlet opposition?
Peter Kofod (DF), 2018-12-05:
Vil ministeren give mig ret i, at det er lidt pudsigt, at når butiksejere anmelder f.eks. butikstyveri på den helt store klinge, er der en del, der siger, at de bliver mødt af det svar, at politiet ikke har ressourcer til at tage sig af det lige nu, så de må sende en mail eller ringe en anden gang, men når butiksejerne så tager sagen i egen hånd og lægger billeder ud, har samfundet ressourcer til at komme efter dem, og så har politiet tid?
Peter Skaarup (DF), 2000-11-28:
Nu kan man nok heller ikke komme så meget længere med debatten, men jeg vil blot sige til hr. Keld Albrechtsen, at hvis der var tale om soldater, så var det jo nemt for Israel at kunne betragte dem som soldater, og så var det problem meget, meget hurtigt ryddet af vejen, for Israel er klart den stærkeste militærmagt i området, og vi har jo i de tidligere krige set, at man så vil udradere eventuelle modstandere meget hurtigt.
Per Clausen (EL), 2010-11-04:
Jeg skal ikke kaste mig ud i, hvor mange det er – der foreligger ikke nogen seriøse analyser fra ministeriets side eller i lovforslaget om, hvad det vil betyde, og andre har selvfølgelig nogle bud om, at det vil betyde vældig meget, det er vanskeligt at vurdere det – men i en situation, hvor man jo faktisk har vedtaget en på lidt længere sigt dramatisk forhøjelse af pensionsalderen i det her land, fordi man forventer, at der kommer til at mangle mennesker i den arbejdsdygtige alder, gennemfører man i ansvarlighedens navn en lovændring, som fører til, der bliver født færre børn.
Keld Albrechtsen (EL), 2001-12-11:
Anderledes kan det ikke tolkes, for her har man jo valgt en egn, hvor Folketinget i forvejen har ført en massiv asfalteringspolitik, bl.a. gennem anlægget af to berømte motorveje - jeg tror, den ene hedder Risgaard og den anden hedder Knudsen - og nu skal disse gigantiske asfalteringsprojekter altså demonstrativt fortsættes netop i samme landsdel.
Lone Dybkjær (RV), 2008-11-18:
Men vi kunne da godt sige, at kommunerne må tage de sager op, hvor de har nægtet at udbetale merudgiftsydelser, og se på, om man ikke skulle have lov til at få merudgiftsydelserne i dag - altså at kommunerne tager et initiativ over for de mennesker, der er kommet i klemme.
Joachim B. Olsen (LA), 2017-04-18:
Og som jeg sagde indledningsvis, sker der temmelig sikkert fejl på et marked, både hvor man sætter en bonusstruktur eller en lønstruktur for højt eller for lavt, men det mener jeg ikke er noget argument for, at vi skal gå ind og lave en særlovgivning, der kun skal gælde for statslige selskaber.
Stinus Lindgreen (RV), 2024-11-21:
Noget af det, der er blevet peget på adskillige gange – og det er altså ikke kun af Forskerbevægelsen, det er også Danmarks Forsknings- og Innovationspolitiske Råd og Videnskabernes Selskab, der har lavet en hvidbog om det for et par år siden – er, at der er en bekymring i forhold til legitimiteten, og at der er en for stor afstand mellem de ansatte og de studerende og bestyrelsen.
Inger Marie Bruun-Vierø (RV), 2001-01-18:
Med denne viden i baghovedet ser vi det i Det Radikale Venstre som vores pligt at forsøge at bringe det høje antal af sygdomstilfælde og dødsfald forårsaget af tobaksrygning ned. Et af målene i regeringens folkesundhedsprogram 1999-2008 er således også at reducere antallet af rygere, dels gennem rygestop, dels gennem en begrænsning af antallet at nye rygere.
Per Clausen (EL), 2011-03-23:
Om det er ønsket om at tilfredsstille Merkel og Sarkozys forventelige krav om, at man hurtigt viser, at man er i stand til at rette ind og makke ret og tilslutte sig europagten, eller det er ubehaget ved, hvad der kunne ske, hvis den danske befolkning for alvor fik tid til at diskutere det, der driver hastværket, ved jeg ikke.
Liselott Blixt (DF), 2011-02-25:
Vi skal have tovholdere ude i kommunerne, der netop tager sig af den enkelte og sørger for, at man får det, man har brug for, om det så er at få stillet den rigtige diagnose eller blive dirigeret hen til en socialrådgiver, eller hvad det nu er, sådan at der bliver taget hånd om en, så man ikke bare går derhjemme og sander til.
Zenia Stampe (RV), 2023-11-30:
For det andet kan jeg sagtens se for mig, at nogle af de udvisningsdømte godt vil bytte meldepligt tre gange om ugen på Kærshovedgård ud med en fodlænke, og at de så får lov til f.eks. at bo på Midtsjælland, hvis det er der, deres familie bor.
Klaus Hækkerup (S), 2004-02-04:
i en klagesag om budgetoverskridelse i Frederiksborg Amtskommune i 2001 og udtalte, at »Frederiksborg Amtskommunes bevillingsstyring i 2001 efter Justitsministeriets opfattelse må anses for mangelfuld«, samt at »der efter Justitsministeriets opfattelse ikke [er] grundlag for at fastslå, at medlemmer af Frederiksborg Amtsråd i forbindelse med den mangelfulde bevillingsstyring i 2001 groft har tilsidesat de pligter, der påhviler de pågældende efter den kommunale styrelseslov«.
Karsten Hønge (SF), 2024-10-10:
Jeg er lige lidt i tvivl, men jeg føler mig ret sikker på, at på et tidspunkt her for en del år siden deltog De Konservative i den type forlig, f.eks. et politiforlig, hvor vi byggede en ny politiskole, som var finansieret af afgifter på Storebælt.
Anders Samuelsen (RV), 2004-04-20:
Hvad har det med troværdighed at gøre at stille sig herop på Folketingets talerstol og kritisere et forslag sønder og sammen, kritisere det parti, som er kommet med ideen, kritisere de konsekvenser, den politik har, at man prioriterer den her check frem for f.eks. nattevagt osv.
Inger Støjberg (V), 2010-04-26:
Fru Line Barfod vil vel ikke i dag afvise, hvis det er sådan, at vi gennemfører det her, at man, hvis man får det udbetalt på én gang, så får 17.000 kr. mere udbetalt, og at man, hvis det er løbende udbetaling, får 300 kr. mere i gennemsnit om måneden.
Esben Lunde Larsen (V), 2015-12-09:
Danmark ligger i toppen af OECD-landene og bruger over 1 pct. af BNP, og det er nøjagtig det, vi sagde til danskerne forud for valget at vi ville gøre, akkurat som vi sagde, at vi ville sikre et bedre generationsskifte for familieejede virksomheder.
Torsten Schack Pedersen (V), 2019-12-04:
Er det så ikke lidt ærgerligt, at det konkrete eksempel, hvor huslejen bliver foreslået hævet fra 11.000 kr. til 36.000 kr. – det tror jeg vi alle sammen synes er voldsomt – bruger ministeren som eksempel på, at § 5, stk. 2, bruges til uhensigtsmæssige reguleringer af huslejen, når eksemplet rettelig vedrører § 29 c?
Thomas Jensen (S), 2010-11-10:
Ministeren må jo have forståelse for, at når han vælger at kategorisere nogle mennesker som almindelige mennesker og andre som ikke almindelige mennesker, så er det da noget, der har en betydning for de folk, der bor ude i de almene boliger, især i disse år, hvor vi adresserer, at der er nogle problemer i nogle almene boligområder, men ikke i alle almene boligområder.
Rune Lund (EL), 2018-01-10:
Når jeg læser svaret på Energi-, Forsynings- og Klimaudvalget, spørgsmål 375, alm. del fra folketingssamlingen 2015-16, står der: »... reglerne ... i eneretsbevillingen, vurderes ikke at medføre, at en ny erhverver uden videre kan indtræde i den del af Nordsøaftalen, som vedrører kompensationsaftalen.«
Lene Espersen (KF), 2014-04-03:
Det er så tit, når vi taler transportbidrag, at mange mennesker måske ikke vurderer, at det her er noget, der er særlig farligt, men det er vigtigt at få understreget, at Forsvarets Efterretningstjeneste har foretaget en vurdering og særlig advarer imod faren for bortførelser samt vurderer det sundhedsmæssige trusselsniveau til at være højt.
Torsten Schack Pedersen (V), 2024-05-29:
Jeg deler opfattelsen af, at det er positivt, at langt flere med udlændingebaggrund er i beskæftigelse, men vi har stadig væk en overrepræsentation i kriminalitetsstatistikkerne, særlig for nogle grupper, og så er der de her eksempler, hvor vi ser veluddannede med udenlandsk baggrund, som trods et perfekt dansk og på trods af at være i beskæftigelse stadig væk er eksponenter for holdninger, som kommer fra deres oprindelige hjemlande.
Hans Kristian Skibby (DF), 2012-02-21:
Ja, og jeg anerkender naturligvis, at hr. Villum Christensen er oppe og læse en tale op for Liberal Alliances ordfører på området, men jeg vil gerne driste mig til at stille spørgsmål alligevel, og så håber jeg, hr. Villum Christensen kan svare på dem.
Holger K. Nielsen (SF), 1998-04-01:
Der er overførsel af kompetence til den såkaldte søjle 1, som man kalder det i EU-teknokratsprog, og det er der også i det, man kalder retssøjle 3, altså politisamarbejde og strafferetssamarbejde, hvor man - om jeg så må sige - lægger skinner til en yderligere integration på det område.
Peter Skaarup (DF), 2000-01-13:
Fru Margrete Auken var på et tidspunkt heroppe på talerstolen, det er godt nok et stykke tid siden, og sige, at vi i Dansk Folkeparti skulle koncentrere os meget mere om at læse Bibelen, at vi skulle sørge for, at den debat, der nu er i gang, blev holdt i live osv.
Jens Henrik Thulesen Dahl (DD), 2025-05-06:
Det er nemlig en vigtig diskussion, hvordan vi sikrer en klar strategi i prioriteringen af midler til forskning, så vi samfundsmæssigt får mest muligt ud af de mange penge, som f.eks. fondene donerer til forskning, og at vi med offentlige forskningsmidler understøtter de områder, som ikke har et industrielt fokus, som f.eks. antibiotika.
Line Barfod (EL), 2008-04-09:
Vi har svært ved til fulde at tro på, at Dansk Folkeparti kæmper for ytringsfriheden, når Dansk Folkeparti samtidig fremsætter krav om, at folk, der ytrer sig imod demokratiet, skal udvises af landet; når Dansk Folkeparti samtidig fremsætter et forslag om, at man skal kunne straffes, hvis man brænder det danske flag af; når Dansk Folkeparti samtidig fremsætter forslag om, at trossamfund skal fratages deres anerkendelse, hvis de bruger deres ytringsfrihed til at ytre sig antidemokratisk.
Kristian Jensen (V), 2002-12-06:
Regeringen fører en politik, hvor man sørger for, at befolkningen ikke bliver belastet af flere skatter og afgifter, hvor erhvervslivet ikke bliver belastet af flere skatter og afgifter, hvor der er mulighed for, at vi kan få vækst i det hjemlige forbrug, i den hjemlige efterspørgsel, hvor der også i alle de redegørelser og forudsigelser, der er, er forudsat, at der bliver vækst i den hjemlige efterspørgsel - måske ikke lige så høj en vækst, som vi havde regnet med for nogle måneder siden, men fortsat en højere vækst end det, der er tilfældet i dag.
Inger Støjberg (V), 2010-01-13:
Netop derfor kan man heller ikke sammenligne de to undersøgelser, som hr. Bjarne Laustsen henviser til, nemlig regeringens undersøgelse, der viser, at op mod 30 deltidsbrandmænd pr. år vil falde for den her regel, og så det, at 181 deltidsbrandmænd for øjeblikket er blevet varslet.
Per Clausen (EL), 2010-03-15:
Altså, det er jo meget godt, at hr. Kristian Pihl Lorentzen og Venstre har fået alting undersøgt dobbelt så godt eller rettere sagt har fået undersøgt nogle ting, der alligevel ikke skulle blive til noget, meget grundigt, men var det ikke bedre, hvis Venstre havde sørget for, at der var penge til at løfte den opgave at få løst i hvert fald nogle af de største miljøproblemer i f.eks. Brøndbyområdet og Hvidovre på en ordentlig måde?
Pernille Rosenkrantz-Theil (S), 2023-04-28:
Det vil sige, at der kan være politiske uenigheder om, om der så skal disponeres de ekstra 80 mio. kr. eller ej, men i forhold til selve aftalegrundlaget bliver vi selvfølgelig nødt til at være sikre på, at vi mener det samme omkring det, vi har aftalt.
Ulla Tørnæs (V), 2010-06-16:
Nu er det sådan, at ser man på dagpengereformen og de 13.000, som arbejdsstyrken udvides med, så sker det jo ikke sådan over night med et fingerknips, sådan som S og SF lægger op til med »En Fair Løsning«, hvor de 70.000 job skal findes over night.
Karin Nødgaard (DF), 2014-05-08:
Jeg vil gerne høre ordføreren, om ordføreren er bekendt med, at den radikale partileder fru Margrethe Vestager sammen med fru Marianne Jelved tidligere har fremsat et forslag, hvor man ville støtte børn af forældre, der er under behandling for alvorlige lidelser, misbrug, alkohol osv.
Jan Petersen (S), 1999-12-16:
Kort sagt, så er verdens bedste velfærdssamfund endnu ikke godt nok for dem, der mest af alle har brug for det. Finansloven for 2000 er socialt retfærdig, og den er socialt nødvendig, fordi den i ord og i penge ikke mindst forstærker den sociale indsats, som er hele ideen med denne regerings arbejde.
Bjarne Laustsen (S), 2012-05-10:
Men så må jeg betragte det sådan, at Dansk Folkeparti har fortrudt nogle af de ting, de var med til at lave, der betød en centralisering i form af f.eks. det, jeg siger nu, hvor amterne ikke måtte have lov at deltage i driften af færgeselskaber, f.eks. til Læsø, men nu kommer man og siger, at nu skal man have et færgesekretariat.
Lars Boje Mathiesen (UFG), 2023-11-21:
Det er jeg meget enig i, og vi var mange fra folkeskolen, som også advarede imod det dengang og sagde, at det her går ud over, hvad vi synes er det rigtige dannelsesaspekt, som folkeskolen har som opgave, hvor det bliver en vurdering af en dannelsesrejse, og derfor er det forfejlet.
Mogens Jensen (S), 2019-04-02:
I år er det jo 70 år siden, at Europarådet blev dannet med Danmark som en af de 12 oprindelige stiftere, og jeg synes jo, at det jubilæum også er en fin anledning til, når nu vi har debatten her i salen, at huske på, hvad det egentlig er, der er baggrunden for og selvfølgelig også formålet med Europarådets arbejde.
Jette Gottlieb (EL), 1999-11-11:
Jeg er fuldstændig enig med Helle Christensen, og jeg håber virkelig, at den lære, som regeringen kan tage af, at man ikke er villig til at afse pengene, måske er, at man dog i det mindste vil være med til at lave en handlingsplan om, hvornår vi sætter gang i forbedringer på det her område, og hvad det er for en tidsramme, man forventer der skal til, for at man overhovedet kan gøre noget som helst.
Ebbe Kalnæs (CD), 2001-02-22:
De tror nemlig, at Naturklagenævnet er sådan et sted, hvor man er smagsdommere: Om der for tiden er et flertal for eller imod vindmøller, eller om der for tiden er nogen, der bedst kan lide den slags og den slags osv. Sådan foregår det altså overhovedet ikke, venner.
Manu Sareen (RV), 2011-10-12:
Der er da ingen tvivl om, at det, jeg siger, også var det, jeg sagde her i Folketinget, da jeg var vikar for det daværende medlem fru Lone Dybkjær, og det er, at vi da selvfølgelig skal kigge på de erfaringer, der er rundtomkring.
Jens Hald Madsen (V), 2001-02-28:
Altså når udviklingsministeren kommer og gerne vil have en debat, så trækker ministeren sig ud, når vi begynder at debattere, og når ministeren kommer med et oplæg om, at nu skal ulandsbistanden sættes i vejret, så vil udviklingsministeren ikke svare på, om det er en strøtanke, eller om det er regeringens tanke. Altså, skal vi overhovedet møde op hos ministeren fremover, eller er det bare sådan en monolog, og nu kommer ministeren med en strøtanke?
Jens Henrik Thulesen Dahl (DF), 2021-11-17:
Men kan jeg så få ministerens tilsagn om, at man selvfølgelig kigger på ansøgningen, men også at vi i de fynske kommuner ikke bliver tvunget til at etablere et tungt og dyrt og besværligt system, hvis vi lige om lidt får en godkendelse af, at vi faktisk kan gøre det på en anden, smartere, billigere og bedre måde?
Frank Aaen (EL), 2008-10-10:
Når man på den måde, som der er lagt op til her, pumper milliarder ud i systemet, er det eneste, man sikrer, at spekulanterne får deres del, mens der stadig ikke er nogen som helst sikkerhed, men nærmest det modsatte, for, at vi kan regne med, at almindelige mennesker på nogen måde bliver hjulpet.
Jeppe Kofod (S), 2006-01-31:
Derfor er det også meget beskæmmende at høre, at statsministeren sætter spørgsmålstegn ved, at nogen i det her Ting på nogen måde på noget tidspunkt har sat spørgsmålstegn ved presse- og ytringsfriheden i Danmark og retten for ethvert medie til at trykke eller bringe, hvad det har lyst til.
Jesper Langballe (DF), 2009-02-18:
Jeg vil godt spørge kirkeministeren, om kirkeministeren vil stå her og sige god for den biskoppelige og provstlige adfærd i forbindelse med Lene Matthies-sagen her i København, i forbindelse med Bodil Greve Schmidt-sagen og her sidst i forbindelse med sagen i Hjørring Provsti, som netop har været omtalt.
Nick Hækkerup (S), 2020-10-22:
Jeg tror i virkeligheden, at det, der vil ske, hvis vi måtte ende i den ulyksalige situation, jo ikke er, at vi bliver ringet op af de andre, og at de siger, at vi ikke kan få oplysninger længere, men at samarbejdet lige så stille og roligt forvitrer, at vi får færre oplysninger, at det tager længere tid at få oplysningerne, og at vi dermed ikke er i stand til at forsvare Danmarks sikkerhed og sikre danskernes tryghed lige så godt, som vi er i den situation, som vi har nu.
Tove Videbæk (KRF), 2002-11-07:
Men i den nuværende situation er det i de 23 kommuner, hvor der endnu ikke er pasningsgaranti, nødvendigt, at pladserne tildeles de børn og familier, der har størst behov. Der bliver i denne forbindelse nævnt børn af kontanthjælpsmodtagere eller modtagere af anden overførselsindkomst, som har brug for at komme hjemmefra, og som har brug for at komme sammen med andre børn og blive passet af andre voksne, men disse sager vedrører jo børn i udsatte familier, og det er noget helt for sig.
Karsten Lauritzen (V), 2011-04-12:
Det her system gør det sværere for de folk, som ikke kan og ikke vil integrere sig i det danske samfund, at komme hertil som familiesammenførte, men hvis man vil og kan, får man selvfølgelig en familiesammenføring, og så kan man leve op til de krav, som er stillet i det her lovforslag.
Ole Sohn (SF), 2006-04-18:
: Når man nu tænker tilbage på – og jeg går ud fra, at ordføreren lyttede ordentligt efter dengang – statsministerens meget berømmelige grundlovstale i 2001 sammenholdt med den meget høje moralkodeks for ministre, der blev givet løfte om i forbindelse med VK-regeringens tiltræden, finder Venstres ordfører det så i overensstemmelse med denne kodeks og almindelig rettidig omhu, at Rigsrevisionen kan komme med kritik i både 2002, 2004 og 2005, før der sker noget?
Mette Frederiksen (S), 2007-03-14:
Når man dertil lægger, at antallet af anbragte børn er faldende, og at vi har den ene konkrete sag efter den anden, der påviser, at området ikke fungerer, hvad er det så, ministeren konkret vil iværksætte nu og her for at sikre, at kommunerne lever op til deres ansvar for ordentlig sagsbehandling på området og for at gennemføre det antal anbringelser, der er behov for?
Thomas Jensen (S), 2019-02-19:
Den nuværende ordning om terrorforsikring på skadesforsikringsområdet er fra 2008 og har til formål at understøtte et privat marked for forsikring mod NBCR-terror uden direkte støtte til de enkelte selskaber, således at virksomheder og borgere kan beskytte sig mod økonomiske følger af den her type terrorhandlinger.
Per Clausen (EL), 2011-03-22:
En ting er, at man kan diskutere tallet 10 m og 25 m, men hvis man skal vælge det rigtige ud fra en saglig synsvinkel, må det vel være at tage udgangspunkt i de geologiske forhold og sådan, at størrelsen på beskyttelseszonen varierer fra boring til boring og altså ikke kan fastsættes med en passer, sådan som regeringen foreslår med deres lovforslag, som vi netop har behandlet.
Ole Donner (DF), 1999-05-28:
Nu har jeg den fornøjelse at sidde i udvalg med fru Margrete Auken to steder, både i Kulturudvalget og i Trafikudvalget, og det medlem, jeg har mødt her i Folketinget, der flest gange ikke har været klar til skrive betænkning eller har sagt: Ja, det må vi udsætte, og det vil jeg ikke være med til, og det her kan man ikke, det er netop fru Margrete Auken, og det er på trods af aftaler om, at nu gør vi det sådan og sådan, og nu skriver vi betænkning sådan og sådan.
Preben Bang Henriksen (V), 2024-10-10:
Der er indgået en aftale i juni måned om et stærkere erhvervsliv, og det er bl.a. sket på baggrund af den her ekspertgruppe, der har set på, i hvor høj grad man kunne sanere erhvervsstøtten. På det område, som vi behandler i dag, skal det lige påpeges, at ekspertgruppen og dermed også lovforslaget jo behandler tre væsentlige ting: for det første muligheden for afskrivning på edb-software, for det andet knowhow, patentrettigheder og licens og for det tredje fradrag for forsøgs- og forskningsvirksomhed.
Keld Albrechtsen (EL), 2003-03-26:
og det afgørende spørgsmål, som jeg ikke synes, ministeren svarer på, nemlig hvordan de krigsførende stater vil sikre, at nødhjælpsforsyninger, hjælp til flygtninge, hjælp til sårede kommer til at fungere effektivt i takt med, at man rykker ind
Peter Skaarup (DD), 2023-10-26:
Det er klart, at det betyder, at vi er nødt til under udvalgsbehandlingen at spørge mere ind til det fremtidige opholdsgrundlag, som de mennesker skal have i Danmark, hvis det her forslag vedtages, og muligheden for at hjemsende de udlændinge, der om 2 år ikke længere vil have ret til at opholde sig i Danmark.
Torsten Schack Pedersen (V), 2013-06-04:
I Venstre vil vi ikke påstå, at vi er bedre til at forudse den teknologiske udvikling end det frie marked, og derfor er det også for Venstre afgørende, at udbuddet afvikles på en teknologineutral måde, så det er antallet af bornholmere, der får bedre adgang til bredbånd, og hastigheden, der tilbydes, der er afgørende, og ikke hvilken teknologi eller hvilket selskab, der er tale om.
Marlene Borst Hansen (RV), 2014-11-20:
Vi hjælper mange tusinde i nærområderne, men vi mener ikke, at når et menneske kommer til Danmark, beder om at få asyl, har krav på asyl, at vi så, som Dansk Folkeparti tidligere har foreslået, skal tage det menneske, de mennesker, og sætte på en flyver og flyve tilbage til nogle lejre, som vi har oprettet et eller andet sted, et sted, hvor vi synes det var mere betimeligt at de kunne bo, i stedet for i Danmark.
Holger K. Nielsen (SF), 2012-11-27:
Jeg forstår godt, at der er en interesse for de her ting, det forstår jeg udmærket godt, men jeg er også nødt til at være lidt kritisk over for de her meget, meget negative konsekvenser, der bliver udråbt som en følge af det her, for så stor en stigning er det altså heller ikke.
Dennis Flydtkjær (DF), 2008-11-27:
Så kunne jeg godt tænke mig at høre, om hun kunne forestille sig, at vi f.eks. fik Frihedsgudinden fra New York til at stå nede i Nyhavn eller fik Manneken Pis, som er et nationalt klenodie i Belgien, og som står i Bruxelles, her til Danmark.
Jørn Dohrmann (DF), 2004-04-15:
Men vi mener selvfølgelig, at man skal gå ind og vurdere hvert eneste tilfælde for at tage hensyn til natur og miljøet. Man har også slået fast i lovforslaget, at det skal ligge bag ved eksisterende sommerhuse og eksisterende sommerhusområder. Og det er noget af det, som vi i hvert fald synes er utrolig godt og utrolig vigtigt at man har udtrykt sig så klart om i lovforslaget.